Document ID: 32008L0058

DIRETTIVA TAL-KUMMISSJONI 2008/58/KE
tal-21 ta' Awissu 2008
li temenda, bil-għan li tadatta għall-progress tekniku, għat-30 darba d-Direttiva tal-Kunsill Nru 67/548/KEE dwar l-approssimazzjoni tal-liġijiet, ir-regolamenti u d-dispożizzjonijiet amministrattivi rigward il-klassifikazzjoni, l-imballaġġ u l-ittikkjettar tas-sustanzi perikolużi
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill Nru 67/548/KEE tas-27 ta' Ġunju 1967 dwar l-approssimazzjoni tal-liġijiet, tar-regolamenti u tad-dispożizzjonijiet amministrattivi li għandhom x'jaqsmu mal-klassifikazzjoni, l-imballaġġ u l-ittikkettjar tas-sustanzi perikolużi (1), u b'mod partikolari l-Artikolu 28 tagħha,
Billi:
(1)
L-Anness I tad-Direttiva Nru 67/548/KEE għandu lista ta' sustanzi perikolużi, flimkien ma' dettalji tal-klassifikazzjoni u l-ittikkettjar ta' kull sustanza. Din il-lista teħtieġ li tiġi aġġornata biex tinkludi sustanzi notifikati u sustanzi eżistenti oħra, kif ukoll biex tadatta ċerti annotazzjonijiet dovuti għall-progress tekniku. Barra minn hekk, jeħtieġ li ċerti sustanzi ma jibqgħux annotati f'dan l-Anness. Il-klassifikazzjoni u l-ittikkettjar ta' sustanzi li fihom il-benżin għandhom jiġu mibdulin biex jindikaw li l-benżin hija sustanza mutaġena, u peress li l-klassifikazzjoni fiżiko-kimika li ġiet miżjuda jew riveduta dan l-aħħar ma għadhiex tapplika għas-sustanzi annotati kollha, xi annotazzjonijiet għandhom jiġu maqsumin.
(2)
Il-klassifikazzjoni u l-ittikkettjar tas-sustanzi li jissemmew f'din id-Direttiva għandhom jiġu riveduti fid-dawl ta' l-għarfien xjentifiku ġdid li jinkiseb. F'dan ir-rigward, b'kunsiderazzjoni għall-fatt li l-informazzjoni ppreżentata dan l-aħħar mill-industrija kienet tat-tip preliminarju u parzjali u ma kinetx suġġetta għal reviżjoni inter-pares, għandha tingħata attenzjoni speċjali biex titkompla l-ħidma fuq ir-riżultati miksubin minn studji epidemjoloġiċi dwar il-borati koperti minn din id-Direttiva, fosthom l-istudju attwali li qed isir fiċ-Ċina u l-konklużjonijiet tad-diskussjoni mill-Aġenzija Internazzjonali għar-Riċerka dwar il-Kanċer (IARC) dwar il-klassifikazzjoni ta' sustanzi derivati minn-nikil jew kwalunkwe sejbiet xjentifiċi ġodda rilevanti jew interpretazzjonijiet li jingħataw lid-dejta li tintuża fit-tfassil tal-proposti attwali dwar il-komposti tan-nikel li għandhom x'jaqsmu ma' din id-Direttiva.
(3)
Xi noti fil-prefazju għall-Anness I għandhom jiġu emendati jew miżjudin biex jiċċaraw l-obbligi tal-manifatturi, distributuri u importaturi ta' ċerti sustanzi, biex juru li l-benżin, minbarra karatteristiċi oħra, ġie kklassifikat bħala sustanza mutaġenika, u biex jindikaw li l-klassifikazzjoni u l-ittikkettjar li jidhru fl-Anness I relatati mal-propjetajiet fiżiko-kimiċi mhumiex meħtieġa li jiġu applikati fil-każ li l-ittestjar juri li l-forma speċifika ta' sustanza kkumerċjalizzata jkollha propjetajiet fiżiko-kimiċi differenti. In-Nota 6 fil-prefazju għall-Anness 1 għandha titneħħa, peress li d-dispożizzjonijiet ta' din in-nota ma humiex applikabbli wara d-data tad-dħul fis-seħħ tad-Direttiva tal-Kummissjoni Nru 2001/60/KE (2). Għalhekk, ir-referenza għan-Nota 6 għandha titneħħa minn ċerti annotazzjonijiet fl-Anness. Fil-prefazju għall-Anness I għandha tiżdied Nota 7 ġdida biex tindika li l-ligi li jkun fihom in-nikil għandhom jiġu kklassifikati għas-sensitizzazzjoni abbażi tar-rata li biha jirrilaxxaw in-nikil u mhux skond il-konċentrazzjoni tan-nikil.
(4)
Il-miżuri previsti f'din id-Direttiva huma skond l-opinjoni tal-Kumitat għall-Addattament mal-Progress Tekniku tad-Direttivi għat-Tneħħija ta' l-Ostakoli Tekniċi Għall-Kummerċ f'Sustanzi u Preparazzjonijiet Perikolużi,
ADOTTAT DIN ID-DIRETTIVA:
Artikolu 1
Id-Direttiva Nru 67/548/KEE hija emendata kif ġej:
L-Anness I huwa emendat kif ġej:
(1)
Il-prefazju huwa emendat kif ġej:
(a)
In-Nota H hija sostitwita bit-test stipulat fl-Anness 1A;
(b)
In-Nota J hija sostitwita bit-test stipulat fl-Anness 1B;
(c)
In-Nota P hija sostitwita bit-test stipulat fl-Anness 1C;
(d)
It-test stipulat fl-Anness 1D jiżdied bħala n-Nota T;
(e)
In-Nota 6 titneħħa;
(f)
It-test stipulat fl-Anness 1E jiżdied bħala n-Nota 7.
(2)
L-annotazzjonijiet li jikkorrispondu ma' l-annotazzjonijiet stipulati fl-Anness 1F huma sostitwiti bl-annotazzjonijiet stipulati f'dak l-Anness;
(3)
L-annotazzjonijiet stipulati fl-Anness 1G ta' din id-Direttiva jiddaħħlu fl-istess ordni ta' l-annotazzjonijiet stipulati fl-Anness I tad-Direttiva Nru 67/548/KEE;
(4)
L-annotazzjonijiet fl-Anness 1H ta' din id-Direttiva huma mħassra.
Artikolu 2
1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma' din id-Direttiva l-iktar tard sa l-1 ta' Ġunju 2009. Għandhom jikkomunikaw minnufih lill-Kummissjoni t-test ta' dawk id-dispożizzjonijiet u t-tabella ta' korrelazzjoni bejn dawk id-dispożizzjonijiet u din id-Direttiva.
Meta l-Istati Membri jadottaw dawk id-dispożizzjonijiet, dawn għandhom ikollhom referenza għal din id-Direttiva jew għandhom ikunu akkumpanjati b'tali referenza dakinhar tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir it-tali referenza.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva.
Artikolu 3
Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f' Il-Ġurnal Uffiċjali ta’ l-Unjoni Ewropea.
Artikolu 4
Din id-Direttiva hija indirizzata lill-Istati Membri.
Magħmul fi Brussell, 21 ta' Awwissu 2008.

Labels: 3
1
15
20